# Ronsard - Œuvres, Buon, 1587/Ma promeſſe ne

MA promeſſe ne veut pas, Carnaualet, que là bas Ton nom erre ſans honneur, Ne ſans auoir cognoiſſance Quelle force a la puiſſance Du vers dont ie ſuis donneur. Muſes, filles du grand Dieu, Par qui la foudre eſt lancée, Venez chanter en quel lieu Ie l'ay peint en ma penſée.
Il est vray que i'auoy mis En long oubly la memoire Qu'autrefois ie luy promis D'eſpandre au monde ſa gloire: Mais ores voſtre main forte Chaſſe l'iniure, de ſorte Qu'il voye parfaitement, Que nulle mortelle choſe Ferme ne fut oncques cloſe Sous l'huis de l'entendement.
Le temps venant de bien loin M'a blaſmé comme teſmoin De n'acquiter mon deuoir: Au pis aller, vne vure Raclera toute l'iniure Que i'en pourroy receuoir. » C'eſt un trauail de bon-heur » Chanter les hommes loüables, » Et leur baſtir vn honneur » Seul veinqueur des ans muables. » Le marbre, & l'airain veſtu » D'vn labeur vif par l'enclume, » N'animent tant la vertu » Que les Muſes par la plume. Or donques ta renommée Voirra le monde, animée Par le labeur de mes dois: Telle immortelle largeſſe Paſſe en grandeur la richeſſe Des grands Princes & des Rois.
Quelle loüange premiere Ma Lyre te ſonnera, Reſiouy de la lumiere Que mon vers re-ſonnera ? Diray-ie ou l’experience Que tu as de la ſcience, Ou ta main qui ſçait l’adreſſe D’acheminer la ieuneſſe Par tes vertus à bon train, Ou ton art qui admoneſte L’eſprit de la fiere beſte Se rendre docile au frain ?
Qu’apportra du Ciel Pallas A Bellerophon trop las De vouloir en vain donter Le fils ailé de Meduſe A coups de pied, qui refuſe Le laiſſer ſur luy monter : Quand la nuict il entendis Pallas des ſoudars la guide, Qui en ſonge luy a dit, Dors-tu la race Æolide ? Pren le ſecours de tes maux Ceſte medecine douce, Elle ſeule des cheuaux Le fier courage repouſſe. Luy qui ſoudain ſe reſueille, De voir vn frain s’eſmerueille : Et le prenant l’a caché En l’opiniaſtre bouche
Du cheual non plus farouche L’ayant vn petit mâché.
Lors le domtant de plus pres, Oſa tenter l’air apres Monté ſus le doz volant : Et ſe roüant en ſes armes Fit de merueilleux alarmes. Déuouant l’arc violant, La puante ame il embla A la Chimere à trois formes, Et le col luy deſſembla Loin de ſes teſtes difformes. A terre morte il rua Des guerrieres la vaillance : Mais quel méchef le tua, Ie le paſſe ſous ſilence : Au Ciel maint feu lon vit naiſtre De Pegaſe qui ſon maiſtre Culbuta du hault en bas. » L’homme qui veut entreprendre » D’aller au Ciel, doit apprendre » A s’eſleuer par compas.
Automedon ne Sthenelle, Dont la longue antiquité Chante la gloire eternelle, La tienne n’ont merité : Soit pour mollir le courage Au cheual d’vne main ſage, Ou ſoit pour le faire adextre A la gauche & à la dextre
Obeyſſant à tes lois, Afin que par ta conduite Puiſſe vn iour tourner en fuite Le camp ennemy des Rois.
Tes anceſtres maternels Et tes ayeux paternels Diuers champs ont habité : Si bien que qui fils t’appelle De deux terres, il ne cele Ta race à la verité. » Quand la Bize vient faſcher » La nef que trop elle vire, » Alors il fait bon laſcher » Deux ancres de ſon nauire. La France te va loüant Pour ſon fils, & la Bretaigne De t’aller ſien auouant Si grand honneur ne deſdaigne : Mais tu es fils legitime De la Vertu, que i’eſtime Plus que tes pays diuers. C’eſt pour cela que ma corde Parlant ta gloire s’accorde Auec le ſon de mes vers.
Leſquels en douceur parfaits Apparoiſtre ſe ſont faits Sur le riuage du Loir, Pour ſacrer à la memoire Les vertueux qui leur gloire Ne mettent en nonchaloir.
Comme le fils qu’vn pere a De ſa femme en ſa vieilleſſe, Ce vers Thebain te plaira, Bien que tard ie te le laiſſe. » L’homme veuf n’a tant d’ennuy » De quitter ſon heritage » Aux eſtrangers qui de luy » Auront le bien en partage, » Comme l’homme qui deuale » Dedans la barque infernale » De mes Hynnes deueſtu. » En vain lon trauaille au Monde, » Si la lyrique faconde » Fait muette la vertu.
Mais la mienne emmiellée Qui ſçait les loix de mon doy, Auec les fluſtes meſtée Chaſſera l’oubly de toy. Les neuf diuines Pucelles Gardent la gloire chez elles, Et mon luth qu’ell’ ont fait eſtre De leurs ſecrets le grand Preſtre, Par ceſt Hynne ſolonnel Reſpandra deſur ta race Ie ne ſçay quoy de ſa grace Qui te doit faire eternel.